
______________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Војнобезбедносне агенције, покренутом по притужби A. A. из …, Заштитник грађана 
У Т В Р Ђ У Ј Е

Војнобезбедносна агенција је начинила пропуст када је Унутрашњој контроли доделила још једног члана – припадника ВБА, чије је учешће у поступку контроле, због односа са руководиоцем Центра чији се рад контролисао, могло да утиче на објективност у раду Унутрашње контроле.

Војнобезбедносна агенција је начинила пропуст због тога што је о утврђеним неправилностима у раду 2. центра и незаконитом поступањем његовог руководиоца, обавестила надлежно Основно јавно тужилаштво тек након шест месеци од утврђених недостатака.

Војнобезбедносна агенција уместо благовременог покретања дисциплинског, прекршајног и кривичног поступка, спровела је поступак пензионисања припадника ВБА за кога је претходно у ванредној контроли утврдила да је поступао незаконито.

Ради спречавања истих и сличних пропуста у будућем раду Војнобезбедносне агенције, Заштитник грађана упућује Војнобезбедносној агенцији следеће
П Р Е П О Р У К Е

Потребно је да Унутрашња контрола Војнобезбедносне агенције у свом будућем раду од припадника који спроводе поступак унутрашње контроле затражи изјаву о непостојању сметњи за њихово учешће у таквом контролном поступку.

Потребно је да надлежни у Војнобезбедносној агенцији предузму мере како би се изменом подзаконског акта којим је уређено поступање Унутрашње контроле:

· давање изјаве којом се гарантује да не постоје разлози за субјективност у раду утврди као обавеза сваког ко у том поступку учествује;

· да свако накнадно сазнање о разлозима могуће необјективности у спровођењу поступка унутрашње контроле, буде основ за изузеће из тог поступка.

Потребно је да Војнобезбедносна агенција у свом будућем раду, доследно примењује законе и друге прописе и покреће дисциплински, прекршајни и кривични поступак кад за то постоји основ.

Војнобезбедносна агенција обавестиће без одлагања Заштитника грађана, а најкасније у року од 60 дана од дана пријема ове  препоруке, о радњама које су предузете ради поступању по њој.
Р а з л о з и

Заштитнику грађана притужбом се обратио A.A. из …, пензионисани припадник Војнобезбедносне агенције указујући на незаконито и неправилно поступање Агенције које је претходило његовом пензионисању, а које се наставило и након пензионисања. 
Притужилац је истакао да је Војнобезбедносна агенција, спроводећи у мају 2014. године унутрашњу контролу 2. Центра ВБА, сачинила необјективне и злонамерне извештаје како би се на њега извршио притисак, након чега је био принуђен да поднесе захтев за остваривање права на пензију. Наредбом министра одбране број 1-335, од 25. августа 2015. године, престала је професионална војна служба притужиоца, а само пар месеци касније након изјаве министра одбране на 13. седници Одбора за контролу служби безбедности, којом је означен као „човек који је пензионисан у децембру месецу због кривичних радњи“ и да је у току „поступак код ВБА за проневеру већег износа пара“ обавестило је јавно тужилаштво о неправилностима у раду 2. Центра ВБА и незаконитим поступањима тадашњег руководиоца Центра, A.A. Притужилац сматра да је на тај начин покушано да се накнадно створи оправдање за неистиниту изјаву министра одбране, која је притужиоцу проузроковала знатну моралну и материјалну штету, пошто се против њега у тренутку давања такве изјаве није водио кривични поступак нити је документ о коме се говорило на 13. Седници Одбора за контролу служби безбедности могао бити дело притужиоца пошто је сачињен у време када да је притужилац већ био пензионисан.

Заштитник грађана је оценио да се притужбом указује на потенцијално посебно некоректан однос према подносиоцу притужбе (члан 25. став 5. Закона о Заштитнику грађана) те је сагласно члану 24. став 1. Закона, актом 614-838/15, деловодни број 29310, од 31. јула 2015. године, обавестио Војнобезбедносну агенцију о покретању поступка по притужби и затражио изјашњење о основаности навода притужиоца уз достављање целокупне документације која се односи на поступке ванредне контроле законитости и правилности рада Другог центра ВБА. 
У року одређеном за достављање изјашњења Војнобезбедносна агенција затражила је од Заштитника грађана састанак на коме би био постигнут договор и утврђен начин увида у сву релевантну документацију имајући у виду да су нека од затражених докумената имала ознаку тајности „строго поверљиво“ и „државна тајна“. Тражени састанак одржан је 6. августа 2015. године у просторијама Заштитника грађана, коме су присуствовали припадници ВБА и том приликом је Заштитник грађана извршио непосредан увид у документацију која је донета и договорен је датум контролне посете како би се извршио увид и у осталу документацију која се налазила у просторијама Војнобезбедносне агенције.

У контролној посети која је обављена 7. августа 2015. године, обављен је разговор са припадницима ВБА и Заштитник грађана извршио је непосредан увид у извештај Унутрашње контроле ВБА, који је сачињен поводом ванредне контроле током 2014. године. Том приликом прегледан је План ванредне контроле стр.пов. 6570-1, од 24 априла 2014. године; Извештај Унутрашње контроле стр.пов. 6329-4 и стр.пов. 6329-5, од 16. маја 2014. године; Наредба министра одбране стр. пов. 7740-1, од 19. маја 2014. године о индивидуализацији одговорности у Дирекцији и 2. Центру ВБА и Извештај  Унутрашње контроле стр.пов. 7740-5, од 29. маја 2015. године. Такође је обављен разговор са Начелником Одељења за архиву, који је омогућио Заштитнику грађана увид у документацију која је неколико месеци раније стављена на увид Генералном инспектору служби у поступку контроле који је водио, а у коме је утврдио, са аспекта своје надлежности да није било пропуста приликом спровођења ванредне контроле ВБА.
...

Чланом 3. став 1. Устава Републике Србије
 владавина права одређена је као неотуђива претпоставка Устава, која почива на неотуђивим људским правима.

Чланом 57. став 1. Закона о Војнобезбедносној агенцији и Војнообавештајној агенцији
 прописано је да Унутрашња контрола ВБА врши контролу законитости рада и примене овлашћења својих припадника. 

Чланом 280. став 1. Законика о кривичном поступку
 прописано је да државни и други органи, правна и физичка лица пријављују кривична дела за које се гони по службеној дужности, о којима су обавештена или за њих сазнају на други начин, под условима предвиђеним законом или другим прописом.
…
Узимајући у обзир све утврђене чињенице и околности у овом случају, Заштитник грађана сматра да у ванредној контроли коју је спровела Унутрашња контрола ВБА током 2014. године, није могао учествовати припадник ВБА, иначе један од највиших руководилаца Агенције, за кога су у моменту вршења контроле постојали разлози који под озбиљну сумњу   доводе његову непристрасност према контролисаном руководиоцу 2. Центра (пук. A.A.), али и законитост и професионалност у његовом ранијем раду у служби, што је у прошлости истраживао и документовао – управо A.A. над којим је вршена контрола након које је пензионисан.

Цењена је и чињеница да је само неколико месеци пре пензионисања (формално на сопствени захтев), притужилац упућен на једну од највиших кадровских школа у систему Одбране, што је стручно усавршавање на које се упућују перспективни кадрови, а не они који би могли да поднесу захтев за пензионисањем, односно они чији ће се захтев прихватити иако то орган не мора. Не може се доказати материјалним доказима, али из свих околности једнозначно проистиче да је – као што је Заштитник грађана пре детаљнијих сазнања изразио сумњу, а министар Гашић на седници Одбора несвесно и потврдио, пуковник A.A. пензионисан зато што је у његовом раду унутрашња контрола утврдила неправилности, уместо да је унутрашња контрола радила у саставу који би био лишен сумњи у објективност, а A.A. због евентуално утврђених неправилности у раду без одлагања позван на одговорност – дисциплинску, прекршајну или кривичну, уместо пензионисан.
Такође, достављање обавештења Основном јавном тужилаштву о утврђеним неправилностима у раду 2. Центра и незаконитим радњама руководиоца Центра (који је у то време већ пензионисано лице), уследило је тек након што је Заштитник грађана на 13. Седници Одбора за контролу рада служби безбедности Народне скупштине, прочитао документ (напомињући да у том моменту не може да тврди да је документ аутентичан и инсистирајући на својој обавези и овлашћењу да то у поступку контроле провери), који сведочи о томе да Војнобезбедносна агенција прикупља податке о раду одређених политичких организација, њихових лидера и чланова. Министар одбране Гашић је затим пред Одбором и јавношћу, обраћањем непосредно после Заштитника грађана, потврдио аутентичност документа тако што је изјавио да је документ дело „човека који је пензионисан у децембру месецу због кривичних радњи и не могу да му кажем име, јер је у овом тренутку поступак код ВБА за проневеру већег износа пара“. Седам дана након седнице Одбора, против тог пензионисаног официра Војнобезбедносне агенције, Агенција је поднела кривичну пријаву, односно „Извештај о неправилностима“ јавном тужилаштву, због чињеница и околности које је испитивала унутрашња контрола Агенције, а у вези са чим, након коначног извештаја органа унутрашње контроле, Агенција није ништа предузимала дуже од 6 месеци, све док Заштитник грађана није прочитао документ Агенције на седници Одбора.
Произилази да је против пензионисаног пуковника A.A. поднета кривична пријава која, за очекивати је, иначе не би била поднета и зато је подношење те кривичне пријаве, без обзира на њену основаност – непринципијелно, ретрибутивно односно некоректно према бившем припаднику Агенције јер у субјективном односу према њему оно представља одмазду, а не спровођење закона.

Из наведених разлога, а сагласно члану 31. став 2. Закона о Заштитнику грађана, Заштитник грађана је утврдио пропусте на штету права подносиоца притужбе и упутио препоруке ради спречавања сличних пропуста у будућем раду Агенције
Заштитник грађана је применом члана 31. став 3. Закона о Заштитнику грађана утврдио рок од 60 дана за предузимање радњи ради извршења датих препорука.
	ЗАШТИТНИК ГРАЂАНА

	

	Саша Јанковић


Доставити :

· Војнобезбедносној агенцији
· притужиоцу

� „Сл. гласник РС“ бр. 98/06


� „Сл. гласник РС“ бр. 79/05 и 54/07


� „Службени гласник РС“, број 98/2006.


� „Службени гласник РС“, бр. 88/2009, 55/2012 и 17/2013.


� „Службени гласник РС“, број 72/2011, 101/2011, 121/2012, 32/2013, 45/2013 и 55/2014)

